coronavirus
Coronavirus er en virusfamilie af positivt enkeltstrengede RNA-virus med dobbeltmembran. Overfladeproteinerne giver det kronelignende udseende, der kan ses i et elektronmikroskop. SARS-CoV-2 er et coronavirus, der forårsager sygdommen COVID-19. Under coronaviruspandemien i 2020 spredtes COVID-19 over store dele af verden.
Coronavirusfamilien hører til virusordenen Nidoviriales. Med sine mellem 27.000 og 32.000 basepar er coronavirus det største kendte RNA-virus.
I alt syv coronavirus giver sygdom i mennesker; de er humanpatogene.
De sæsonbetingede luftvejsinfektioner har størst aktivitet fra oktober til april. Med nogle års mellemrum er der et større udbrud. Sæsoncoronavirus er hyppigst blandt børn under 5 år.
SARS-CoV-2 (forkortelse for Severe Acute Respiratory Syndrome 2) kendes fra årsskiftet 2019/2020. Den er beslægtet med både MERS-virus, den nu forsvundne SARS-CoV-1, og med de mere almindelige coronavirus, som giver forkølelse i vinterhalvåret.
SARS-CoV-2 binder med sit overfladeprotein, kaldet Spike, til værtsceller, som på overfladen udtrykker en receptor, der hedder angiotensin-converting enzyme-2. Receptoren findes overvejende i lungerne, men den findes også uden for lungerne.
SARS-CoV-1 og SARS-CoV-2 har mange fællestræk; teknisk siger man, at de er 82 % homologe på RNA-base-niveau. Trods de mange lighedspunkter opfører de sig meget forskelligt, når de inficerer mennesker: SARS-CoV-1 havde en højere dødelighed (20-30 %) og mindre smitsomhed end SARS-CoV-2, hvor dødeligheden er lav (1-3 %) og smitsomheden højere.
SARS-CoV-2 er ligesom SARS-CoV-1 og MERS-CoV en zoonose, dvs. at de er overført fra dyr til mennesker. SARS-CoV-2 er nært beslægtet med virus fundet hos flagermus, hvorfor det er sandsynligt, at flagermus er det naturlige reservoir, mens et andet pattedyr har været mellemvært.
I 2002 og 2003 var der en epidemi af en på det tidspunkt ny coronavirus, SARS, der bredte sig fra Sydkina til 26 lande med mere end 8.000 bekræftede tilfælde. SARS er en zoonose: SARS-CoV-1 (forkortelse for Severe Acute Respiratory Syndrome) er nært beslægtet med virus fundet hos desmerdyr, hvorfor det er sandsynligt, at desmerdyr er det naturlige reservoir, mens et andet pattedyr har været mellemvært.
Inddæmningsstrategier stoppede smitten, og SARS cirkulerer ikke længere i dag.
I 2012 skete et udbrud med en på det tidspunkt ny coronavirus i Mellemøsten, MERS (forkortelse for Middle East Respiratory Syndrome). Siden identifikationen af virus er der set tilfælde af smitte med MERS hvert år; hovedsageligt i Saudi-Arabien.
MERS-CoV er nært beslægtet med virus fundet hos kameler, hvorfor det er sandsynligt, at kameler er det naturlige reservoir.